CPN วิ่งแรงกว่า 3% ลุ้นกำไร Q4 โตแกร่ง-ปันผลสูง
CPN วิ่งแรงกว่า 3% ล่าสุด ณ เวลา 15.32 น. อยู่ที่ 86.75 บาท บวก 2.75 บาท หรือ 3.27% สูงสุดที่ 87 บาท ต่ำสุดที่ 84 บาท ด้วยมูลค่าซื้อขาย 497.94 ล้านบาท ด้าน โบรกฯ เชียร์ซื้อ ชูเป้า 92 บาท คาดกำไร Q4/60 โตแกร่ง-ปันผลสูง
27 ธ.ค. 2560

ผู้สื่อข่าวรายงานว่า ราคาหุ้นบริษัท เซ็นทรัลพัฒนา จำกัด (มหาชน) หรือ CPN ล่าสุด ณ เวลา 15.32 น. อยู่ที่ 86.75 บาท บวก 2.75 บาท หรือ 3.27% สูงสุดที่ 87 บาท ต่ำสุดที่ 84 บาท ด้วยมูลค่าซื้อขาย 497.94 ล้านบาท

โดย บล.กสิกรไทย ระบุในบทวิเคราะห์ แนะนำซื้อ CPN ให้ราคาเป้าหมาย 92 บาทต่อหุ้น โดยแนวโน้มของอัตราการเช่าพื้นที่ในศูนย์การค้าของ CPN ในปี 61 คาดว่าจะเริ่มเห็นการฟื้นตัวกลับมาในระดับ 90% จากปัจจุบันที่อยู่ที่กว่า 80% หลังจากการปรับปรุงศูนย์การค้าเซ็นทรัลเวิลด์แล้วเสร็จในช่วงกลางปี 61
รวมไปถึงจะมีศูนย์การค้าเปิดใหม่ในปี 61 เพิ่มอีก 2 แห่งในภูเก็ตและมาเลเซีย ซึ่งจะมีผลต่อแนวโน้มของอัตราการเช่าพื้นที่มีโอกาสเพิ่มขึ้นได้อีก จากปีนี้ที่รับผลกระทบจากการทยอยปิดปรับปรุงศูนย์การค้าเซ็นทรัลเวิลด์
ขณะที่แนวโน้มในไตรมาส 4/60 คาดว่าผลการดำเนินงานของ CPN จะออกมาอ่อนตัวลงเมื่อเทียบกับไตรมาส 3/60 แต่จะสูงกว่าไตรมาส 4/59 เนื่องจากในไตรมาส 4/60 มีค่าใช้จ่ายในการเปิดศูนย์การค้าใหม่ 2 แห่ง คือ เซ็นทรัลพลาซา โคราช และเซ็นทรัลพลาซา มหาชัย
โดยมีการทำกิจกรรมทางการตลาดในช่วงเดือนพ.ย.เพื่อกระตุ้นให้เป็นที่รู้จักและมีผู้เข้ามาใช้บริการมากขึ้น ซึ่งในไตรมาส 4/60 จำนวนผู้เข้ามาใช้บริการศูนย์การค้ามีเพิ่มขึ้น จากมาตรการช็อปช่วยชาติที่กระตุ้นการจับจ่ายใช้สอย โดยยังคาดว่ารายได้ในปี 60 จะอยู่ที่ 1.35 หมื่นล้านบาท
นอกจากนี้มองว่า CPN มีโอกาสจ่ายเงินปันผลที่สูงขึ้น หลังจากที่ได้ขายสินทรัพย์ในพัทยาที่เป็นศูนย์การค้าเซ็นทรัลเฟสติวัล พัทยา บีช บางส่วน และโรงแรมฮิลตัน พัทยา เข้ากอง CPNREIT และการได้รับเงินค่าประกันเพลิงไหม้ศูนย์การค้าเซ็นทรัลเวิลด์เข้ามาอีกราว 3.5 พันล้านบาท